**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Επιτροπή Ανθρωπίνων Δικαιωμάτων/Human Rights Committee**

Συνεδρίαση μέσω τηλεδιάσκεψης: Πέμπτη 18 Ιανουαρίου 2021 16.00-18.00 (ώρα Βρυξελλών).

Ελληνική Αντιπροσωπεία: Αλέξης Αναγνωστάκης, Τακτικό Μέλος Επιτροπής.

1. Κατά την τελευταία συνεδρίαση της Επιτροπής Ανθρωπίνων Δικαιωμάτων, οι αντιπροσωπείες είχαν ενημερωθεί από το Συμβούλιο του Ιδρύματος “Day of the Endangered Lawyer” ότι, μετά από 10 χρόνια, ο διεθνής συντονιστής του Hans Gaasbeek αποφάσισε να μη συνεχίσει το έργο συντονισμού του και το Ίδρυμά ήταν σε αναζήτηση αξιόπιστου ισχυρού εταίρου/δικηγορικού οργανισμού, που θα αναλάβει το Ίδρυμα και τους πόρους του. Και βέβαια που θα αναλάβει προσπάθειες για την εξεύρεση νέου συντονιστή για να εγγυηθεί τη συνέχεια του σημαντικού έργου που παράγει.

Το άνω Ίδρυμα είναι διεθνώς γνωστό και απολαμβάνει κύρους και σεβασμού για τις προσπάθειες που καταβάλλει για την προστασία των δικηγόρων ανά τον κόσμο, που ένεκα των καθηκόντων που αναλαμβάνουν, βρίσκονται υπό κίνδυνο και απειλές.

Αποκορύφωμα αυτών των προσπαθείών αποτελεί η ετήσια διοργάνωση της εκδήλωσης με τίτλο “Day of the Endangered Lawyer”, με αναφορά κάθε φορά στα προβλήματα που αντιμετωπίζουν οι δικηγόροι σε συγκεκριμένη χώρα.

Στο πλαίσιο αυτό, συζητήθηκε στα πλαίσια της Επιτροπής και αποφασίστηκε να αποτελέσει η CCBE τη διάδοχη κατάσταση του άνω Ιδρύματος και βέβαια αναλάβει τη διοργάνωση της εκδήλωσης “Day of the Endangered Lawyer” με τη συνδρομή και άλλων οργανισμών προς τούτο.

Οι αντιπροσωπείες της Γαλλίας, Πολωνίας, Ισπανίας και Τσεχίας ενδιαφέρθηκαν να παράσχουν το απαιτούμενο προσωπικό που θα πάρει μέρος στη Διοικούσα Επιτροπή και θα συντονίζει κάθε χρόνο την εκδήλωση “Day of the Endangered Lawyer”.

Η πρόταση της Επιτροπής θα σταλεί στην Διοικούσα Επιτροπή της CCBE για έγκριση.

1. Κατά τη συνεδρίαση της επιτροπής στις 31 Μαρτίου 2020, αποφασίστηκε η διοργάνωση Διαγωνισμού Εικονικής Δίκης, που θα απευθύνεται σε φοιτητές νομικών σχολών ευρωπαικών πανεπιστημίων.

Ο διαγωνισμός αυτός θα καταστήσει δυνατή την ευαισθητοποίηση των νεότερων γενεών και μελλοντικών δικηγόρων σχετικά με τις απειλές για την άσκηση του επαγγέλματος, τις βασικές αρχές του επαγγέλματος και τις θεσμικές και άλλες δυσκολίες του διεθνούς κανονιστικού πλαισίου.

Κατά τη συνεδρίαση της Επιτροπής, συζητήθηκαν και αποφασίστηκαν πρακτικές πλευρές του εγχειρήματος καθώς και η ανάγκη για περαιτέρω επικοινωνία με τα ευρωπαικά πανεπιστήμια και τους αρμόδιους φορείς.

1. Μετά την πρόταση του Ειδικού Εισηγητή των Ηνωμένων Εθνών για την ανεξαρτησία Δικαστών και Δικηγόρων που διατυπώθηκε τόσο κατά τη διάρκεια της συνόδου ολομέλειας στις 27/11 όσο και κατά τη διάρκεια του webinar σχετικά με την κατάσταση του νομικού επαγγέλματος στην Τουρκία στις 10/12, αποφασίστηκε από την Επιτροπή να ενισχυθεί η σύνδεση και συνεργασία της CCBE με τα Ηνωμένα Έθνη, σχετικά με περιπτώσεις όπου η ανεξαρτησία, ζωή και ασφάλεια δικηγόρων βρίσκονται σε κίνδυνο, ένεκα της άσκησης των υπερασπιστικών τους καθηκόντων.
2. Εισήχθησαν προς συζήτηση, οι προτάσεις της Ιταλικής Αντιπροσωπείας για αναμόρφωση των κριτηρίων απονομής του ετήσιου βραβείου Ανθρωπίνων Δικαιωμάτων, που η CCBE κάθε χρόνο απονέμει σε δικηγόρους που διακρίθηκαν στον αγώνα τους για τη δικαιοσύνη και τα ανθρώπινα δικαιώματα.

Το αντικείμενο της συζήτησης εστιάστηκε κυρίως στην ανάγκη και το χρόνο της πρώτης αξιολόγησης του προσώπου που θα λάβει το βραβείο στα ζητήματα αν θα δεχτεί ή όχι το βραβείο και αν το βραβείο μπορεί να έχει δυσμενείς συνέπειες στη χώρα όπου βρίσκεται (πχ αντίποινα παρά των αρχών).

Κατά την τοποθέτηση του το μέλος του ΔΣΑ Αλέξης Αναγνωστάκης τόνισε την ανάγκη διατήρησης των άνω κριτηρίων από την πρώτη στιγμή βολιδοσκόπησης και αξιολόγησης του δικηγόρου που θα λάβει το βραβείο, άλλως μπορεί να εκτεθεί σε μεγάλο και ανεπίτρεπτο κίνδυνο εκδικητικών πράξεων σε βάρος του παρά των καθεστώτων.

Σχετικά με το θέμα, δεν παρουσιάστηκε ωστόσο η αναγκαία ομοφωνία μεταξύ των μελών, λόγω απόκλισης απόψεων, και το θέμα παραπέμφθηκε σε ψηφοφορία, που θα λάβει χρόνο ηλεκτρονικά σε επόμενη στάση της Επιτροπής.